Kukkunersiuisut aamma suliffeqarfiit kukkunersiuinermik suliaqartut akuerisat sulinerminnik aaqqissuussisarnerat pillugu Kalaallit Nunaannut nalunaarut[1)](https://www.retsinformation.dk/eli/lta/2016/734#id950ee7ab-15e9-449f-a637-d2ce00412d84)

Kukkunersiuisut aamma suliffeqarfiit kukkunersiuinermik suliaqartut akuerisat pillugit inatsimmi (kukkunersiuisut pillugit inatsit), kunngip peqqussutaatigut nr. XX af XX-kkut Kalaallit Nunaannut atuutilersinneqartumi, § 16, imm. 5, aamma § 54, imm. 2 malillugit aalajangersarneqarpoq:

Kapitali 1

*Atuuffia*

**§ 1.** Nalunaarut una kukkunersiuisut aamma suliffeqarfiit kukkunersiuinermik suliaqartut akuerisat sulinerminnik aaqqissuussisarnerannut piumasaqaatinik aaqqissussiineruvoq, ukiumut naatsorsuutinik aammalu ingerlatseqatigiiffissuit naatsorsuutaannik suliassaqaraangat kukkunersiuisarnermut atatillugu. Piumasaqaatit Erhvervsstyrelsen-ip nalinginnaasumik uppernarsaariaasiat malillugu kukkunersiuinernut atuutinngillat, tak. ukiumut naatsorsuutit pillugit inatsimmi § 135, imm. 1, 2. imm. kunngip peqqussutaatigut Kalaallit Nunaannut atuutilersinneqartumi.

Kapitali 2

*Kukkunersiuisumik aammalu suleqatigiinnik suliarinnittussnik toqqaaneq*

**§ 2.** Suliffeqarfik kukkunersiuinermik suliaqartoq ukiumut naatsorsuutinik imaluunniit ingerlatseqatigiiffissuup naatsorsuutaanik suliassaqaraangat suliaqartussatut toqqarneqarsimappat, suliffeqarfik kukkunersiuisumik ataatsimik imaluunniit amerlanerusunik kukkunersiuinissatut toqqassavai. Taanna imaluunniit taakkua kukkunersiuisussatut toqqakkat kukkunersiuinermik suliassamut akisussaasuussapput.

*Imm. 2.* Suliffeqarfik kukkunersiuinermik suliaqartoq ataatsimik imaluunniit amerlanerusunik kukkunersiuinissanik toqqaanermini kukkunersiuinerup pitsaassusissaa, attuumassuteqannginnissaq aammalu piginnaasaqarneq immikkut mianerissavai.

*Imm. 3.* Suliffeqarfiup kukkunersiuinermik suliaqartup kukkunersiuisoq imaluunniit kukkunersiuisut toqqakkat naammattunik isumalluutissaqartissavai kiisalu inuit allat sulitissinnaassallugit, kukkunersiuinissamut pisariaqartunik piginnaasallit aammalu piisinnaasallit. 1. imm. assinganik atuutissaaq, kukkunersiuisoq nammineq inuttut suliffeqarfimmut kukkunersiuisussatut toqqarneqarsimappat.

**§ 3.** Kukkunersiuisoq kukkunersiuinissamut piffissaliissaaq aamma isumalluutissanik atugassaqartitsissaaq naammattunik.

*Imm. 2.* Kukkunersiuisoq imaluunniit inuit allat kukkunersiuinermut attuumassuteqartut immikkut ilisimasalinnut siunnersorneqarnissamik noqqaassuteqarpata, nooqqaasuteqarneq aammalu siunnersorneqarneq uppernarsarneqarsinnaasariaqarput.

Kapitali 3

*Kukkunersiuisup akisussaaffia*

**§ 4.** Kukkunersiuisoq ukiumut naatsorsuutinik kukkunersiuinermut aammalu ingerlatseqatigiiffissuit naatsorsuutaanik kukkunersiuisinnaanermut suleqataassaaq.

*Imm. 2.* Kukkunersiuisup kukkunersiuinerit pitsaassusai akisussaaffigissavai, kukunersiuisutut toqqarneqaatigisani naapertorlugu. Kukkunersiuisup minnerpaaffiatigut akisussaaffigisai makkuninnga ilaqarput:

1) Aqutsineq, nakkutilliineq aammalu kukkunersiuinermik ingerlatsineq.

2) Uppernarsaatip misissornera.

3) Kukkunersiuinermut atatillugu tulluartunik siunersiuineq.

4) Suliffeqarfiit inuiaqatigiinnit imaluunniit kukkunersiuinermik sulianit allanit soqutigineqartunut tunngatillugu ukiumut naatsorsuutit aammalu ingerlatseqatigiiffissuup naatsorsuutigisinnaasaata pitsaassusaat isumannaarniarlugu misissuineq, tassani pitsaassutsimik isumannaarinninniarluni misissuineq inatsit malillugu piumasaqaataalluni, imaluunniit suliffeqarfiup aalajangersimagaa, taamatut misissuineq piumasaqaataasoq.

*Imm. 3.* Imm. 2 atuutissaaq, kukkunersiuisup kukkunersiuisut allat suliaanik atuinersoq apeqqutaanani.

*Imm. 4.* Suliassanik avammut tunioraaneq aalajangersagaq taanna malillugu suliffeqarfiup kukkunersiuinermik suliaqartup aamma kukkunersiuisup atsiortuusup akisussaaffiinik aamma pisussaaffiinik allanngortitsinngilaq.

Kapitali 4

*Uppernarsaaneq aamma nakkutilliineq*

**§ 5.** Suliffeqarfiup kukkunersiuinermik suliaqartup makkua nalunaarsussavai:

1) Kukkunersiuisut pillugit inatsimmik aammalu suliffeqarfiit inuiaqatigiinni soqutigineqartut kukkunersiorneqarneranni inatsimmik tunngaveqarluni piumasaqaatinik aalajangersimasunik, suliffeqarfinnut inuiaqatigiinni soqutigineqartut pillugit peqqussut nr. 537/2014-imeersoq naapertorlugu, unioqqutitsinerit, suliffeqarfiup kukkunersiuinermik suliaqartup kingorna ilumini misissuineranut atatillugu paasineqartut.

2) Nr. 1-imi taaneqartunut unioqqutitsinerusinnaasunut kinguneqaatit, tassunga ilagitillugit suliniutit, unioqqutitsinerit paasineqartut ikiorserneqarnissaannut aammalu suliffeqarfiup kukkunersiuinermik suliaqartup pitsaassutsimik aqutsinermut atortuata allanngortinneqarneri.

3) Kukkunersiuisimanerup inernera pillugu allakkatigut maalaarutit.

*Imm. 2.* Imm. 1, nr. 1-imi unioqqutitsinerit annikinnerusut ilaatinneqanngillat, iluani imaluunniit avataani pitsaassutsimik misissuinermi kingornatigut paasineqartut.

*Imm. 3.* Suliffeqarfiit mikinerusut ukiumut naatsorsuutaannik kukkunersiuinermi imm. 1, nr. 1 taamaallaat atussaaq ingasattumik unioqqutitsinernut, tassunga ilagitillugu attuumassuteqannginnissamut malittarisassanik unioqqutitsineq.

*Imm. 4.* Imm. 1, nr. 3, suliffeqarfiit mikinerusut ukiumut naatsorsuutaasa kukkunersiorneqarnerannut atuutissanngilaq. Taamaattoq 1. imm. apeqqutaanani suliffeqarfiup iluani aamma avataani pitsaassutsimik misissuinermi kukkunersiuisup maalaarutit takutissinnaasariaqarpai.

*Imm. 5.* Suliffeqarfiup kukkunersiuinermik suliaqartup ukiumoortumik suliniut imm. 1, nr. 2 malillugu aalajangerneqarsimasut takussutissartaannik suliaqassaaq, ukiumut naatsorsuiffiup qaangiunneraniit qaammatit 3-t qaangiutsinnagit. Takussutissiaq suliffeqarfiup kukkunersiuinermik suliaqartup iluani tunniunneqassaaq.

*Pinngorfiit takussutissartaat aamma sulianut toqqorsivik*

**§ 6.** Suliffeqarfik kukkunersiuinermik suliaqartoq politikkinik aamma ingerlatseriaatsinik aalajangersaassaaq, kukkunersiuunneqartut tamaasa pinngorfinnut takussutissaqarnissaannik isumannaarisunik. Pinngorfiit takussutissartaat minnerpaamik paasissutissanik makkuninnga imaqassapput:

1) Ateq, najugaq aamma angerlarsimaffik.

2) Kukkunersiuisut imaluunniit kunnersiuisut aqqi, kukkunersiuinermik suliassap ingerlannissaanut toqqagaasimasut aammalu kukkunersiuinermut ilanngussap tunniunnissaanut akisussaasuusut.

3) Ukiumi naatsorsuiffiusumi kukkunersiuinermik suliap ingerlanneqarneranut aammalu kiffartuunneqartumut kiffartuussinernut allanut akissarsiat tunngasut.

**§ 7.** Suliffeqarfiup kukkunersiuinermik suliaqartoq politikkinik aamma ingerlatseriaatsinik aalajangersaassaaq, kukkunersiuinermik sulianut tamanut toqqorsivinnik pilersitsinissamut isumannaarisunik.

*Imm. 2.* Sulianut toqqorsivik uppernarsaatinik naammattunik imaqassaaq, kukkunersiuinermut ilanngussamut tunniunneqartumut toqqammaviusunik uppernarsaasumik, tak. kukkunersiuinermik inatsimmi § 19 aamma suliffeqarfiit inuiaqatigiinni soqutigineqartut inatsisit tunngavigalugit kukkunersiorneqarnissaanni piumasaqaatit aalajangersimasut pillugit peqqussummi nr. 537/2014-imeersumi artikeli 10 aamma 11 malillugit suliffeqarfiit inuiaqatigiinni soqutigineqartut nalunaarusiortarnissaat.

*Imm. 3.* Sulianut toqqorsivik minnerpaamik aamma makkununnga uppernarsaatinik imaqassaaq:

1) Kukkunersiuinermik suliassamik akuersineq aamma suliamik ingerlatitseqqiineq, tak. kukkunersiusut pillugit inatsimmi § 15 a.

2) Kukkunersiuinissamut piareersarneq, tak. suliffeqarfiit inuiaqatigiinni soqutigineqartut inatsisit tunngavigalugit kukkunersiorneqarnissaanni piumasaqaatit aalajangersimasut pillugit peqqussummi nr. 537/2014-imeersumi artikeli 6.

3) Assigiinngisitaartut, tak. suliffeqarfiit inuiaqatigiinni soqutigineqartut inatsisit tunngavigalugit kukkunersiorneqarnissaanni piumasaqaatit aalajangersimasut pillugit peqqussummi nr. 537/2014-imeersumi artikeli 7.

4) Pitsaassutsimik isumannaariniarluni misissuineq Kvalitetssikringsgennemgang, tak. suliffeqarfiit inuiaqatigiinni soqutigineqartut inatsisit tunngavigalugit kukkunersiorneqarnissaanni piumasaqaatit aalajangersimasut pillugit peqqussummi nr. 537/2014-imeersumi artikeli 8.

*Imm. 4.* Sulianik toqqorsiviup katersorneqarnera kukkunersiuinermut ilanngussap atsiorneqarneraniit kingusinnerpaamik ullut 60-it qaangiutsinnagit naammassineqassaaq.

*Imm. 5.* Kukkunersiuinermut ilanngussap atsiorneqarneraniit uppernarsaat ukiuni 5-ni toqqortaatigineqassaaq.

Kapitali 6

*Pillaatissatut aalajangersagaq*

**§ 8.** § 7-mik unioqqutitsineq akiliisitaanermik pineqaatissiissutaassaaq.

Kapitali 7

*Atuutilerfia*

**§ 9.** Nalunaarut atuutilissaaq ulloq 1. januar 2023 aamma ukiumut naatsorsuutinut aammalu ingerlatseqatigiiffissuit naatsorsuutigisinnaasaannut atuutissaaq, ukiumut naatsorsuiffik ulloq 1. januar 2023 aallartippat, taamaattoq tak. imm. 2.

*Imm. 2.* § 6 1. januar 2024-mi atuutilissaaq.

*Erhvervsstyrelseni, ulloq XX. XX 20XX*

XX

/ XX